Pa met wapens in Bloem glo 'n transitorower | Netwerk24
Deur Alzane Narrain 10 Augustus 2018 17:04
'n Pa van Bloemfontein wat in hegtenis geneem is terwyl hy met sy kinders in 'n voertuig vol onwettige wapens en ammunisie rondgery het, word nou met 'n transitorooftog in die stad verbind.
Polisielede Woensdagaand op die toneel agter die Bloemgate-sentrum. Foto: Mlungisi Louw
Die 38-jarige man gaan Maandag in die landdroshof in Bloemfontein op aanklagte van roof, asook die onwettige besit van vuurwapens en ammunisie verskyn.
Kol. Thandi Mbambo, provinsiale polisiewoordvoerder, sê die man se inhegtenisneming spruit uit 'n voorval Woensdagoggend toe drie gewapende mans 'n Fidelity-geldwa by die Engen-vulstasie by College Square in die stad van 'n onbekende bedrag geld beroof het.
Hy is enkele ure later agter die Bloemgate-winkelsentrum deur polisiebeamptes voorgekeer toe hy in 'n wit BMW X5, sonder nommerplate, onderweg was om sy kinders by hul ma in die Brandwag-woonstelgebou af te laai.
Volgens Mbambo het die polisie op die BMW beslag gelê waarin 'n R5-geweer, 'n LM5-geweer, 'n pistool, ammunisie en geweer- en pistoolmagasyne gevind is. Al die wapens se reeksnommers is verwyder.
Daar is ook op 'n handradio, klapmusse, handskoene, selfone en ander goedere wat in rooftogte gebruik word, sowel as geld, beslag gelê.
Nóg onwettige wapens en ammunisie is in die man se huis versteek gekry toe die polisie dit deursoek het.
Lt.genl. Moeketsi Sempe, provinsiale polisiehoof, het vroeër gesê die polisie het die man twee dae voor sy inhegtenisneming begin dophou nadat hulle 'n wenk gekry het.